મુંબઈ, તા.12 : ડિસેમ્બર અંતના ત્રિમાસિક ગાળામાં જાહેર ક્ષેત્રની બૅન્ક અૉફ ઇન્ડિયાની ચોખ્ખી ખોટ રૂા.2341.20 કરોડની હતી. ગત વર્ષના સમાન ત્રિમાસિક ગાળામાં બૅન્કનો રૂા.107.72 કરોડનો ચોખ્ખો નફો હતો. સૂચિત ત્રિમાસિક ગાળામાં વ્યાજની ચોખ્ખી આવક વાર્ષિક ધોરણે 18.4 ટકા ઘટીને રૂા.2501 કરોડની થઈ છે. ચોખ્ખી નોન-પરર્ફોમિંગ એસેટ (એનપીએ) 10.29 ટકાની હતી, જે ગત ત્રિમાસિકમાં 6.47 ટકાની હતી. ગ્રોસ એનપીએ 30 ટકા વધીને રૂા.64,248.6 કરોડ અને નેટ એનપીએ 53 ટકા વધીને રૂા.36,117.2 કરોડની થઈ છે. બૅન્કની ગ્રોસ એનપીએમાં રૂા.14,000 કરોડનો તફાવત અને ચોખ્ખી એનપીએમાં રૂા.9,707 કરોડનો તફાવત હતો જ્યારે જોગવાઈમાં રૂા.4350 કરોડની હતી. સૂચિત ત્રિમાસિક ગાળામાં બૅન્કની જોગવાઈ અને પ્રાસંગિક ખર્ચ રૂા.4,899.7 કરોડનો હતો, જે ગત વર્ષના સમાન ગાળાની સરખામણીમાં 123.8 ટકા અને ગયા ત્રિમાસિકની સરખામણીમાં 150.84 ટકા વધુ છે. બૅન્કની અન્ય આવક (બિન-વ્યાજની આવક) વાર્ષિક ધોરણે 70 ટકા ઘટીને રૂા.1,041.2 કરોડ અને કાર્યકારી નફો 81.5 ટકા ઘટીને રૂા.1,354.3 કરોડનો થયો છે.